text: Bedre information om bussernes ankomsttider
  03 februar 2012 kl. 12.02
  Nyt informationssystem om busserne i Vejle Kommune skal give passagererne en bedre service.
  På store informationstavler på Vejle Trafikcenter får passagerne i fremtiden oplyst både den planlagte afgangstid, den reelle afgangstid og hvilken bane bussen kører fra. Allerede inden bussen er kørt i bane, bliver bussen knyttet til en bane. Det vil give passagerne god tid til at nå frem til busbanen inden busafgang.
  
  Info ved 18 stoppesteder
  Udover en bedre information på Vejle Trafikcenter, forbedres informationen også ved 18 udvalgte stoppesteder i hele Vejle Kommune. Det betyder for eksempel, at borgere Egtved kan stå ved Kroen og se, hvornår bussen kommer. Tilsvarende vil det være muligt i Børkop, Jelling og Give og ved centrale stoppesteder i Vejle by som Nørretorv, Koldingvej og Fredericiavej.
  Dertil kommer informationstavler ved Bredballecentret og på Nørremarken.
  